Ẹni kan wá sí ọ̀dọ̀ Aṣojú-Olódùmarè, nígbà tí ó sí bẹ̀rẹ̀ si ọ̀rọ̀ í sọ, ó ni, ìwọ ìránṣẹ́ Ẹlẹ́dàá ayé, ìwọ iranṣẹ́ Ẹlẹ́dàá ọ̀run, bá mi wí fún Ọlọ́run Ọba pé, ìyàwó tí mo ní kò fún mi ní ìtẹ́lọ́rùn kan ṣoṣo, ìyàwó náà ló tilẹ̀ kọ́ ń wá ojú mi mọ́ra, n kò kọ́ ní èrò àti fẹ́ ẹ. Nígbà tí alákọri sì dé ilé tán ńkọ́, kò tilẹ̀ mọ fáàrí kan ṣoṣo í ṣe, kò bá ayé ìwóyí mu, aṣọ rẹ̀ kò dára tó, ìrìn ẹsẹ̀ rẹ̀ kò gbádùn, oúnjẹ rẹ̀ kò sì lọ dáádáá ni ọ̀nà ọ̀fun. Kò lè sọ̀rọ̀ jáde lẹ́nu ju bẹ́ẹ̀ lọ, gbogbo ilé a máa dákẹ́ minimini. Aláìsàn ènìyàn ni obìnrin náà,ojoojúmọ́ ni mo ń ti ilé babaláwo dé ilé babaláwo. Lórí gbogbo rẹ̀ tálákà ni ìrandiran rẹ̀, wọn kò ní nǹkan kan. Ọ̀rẹ́ mi tíó ń gbé etí ilé mi kò ní eépìnní rí, baba ìyàwó rẹ̀ ní ó sọ ọ́ di ènìyàn, tí ó fi owó ńlá dúró fún un lọ́dọ̀ Òyìnbó,ìgbà tí mo sì rí tọkọ-taya náà láì pẹ́ yìí, ṣe ni àwọn mejèèjì fẹ̀hìntì sí inú mọ́tò ayọ́kẹ́lẹ́ tí wọ́n ń lọ gẹ́gẹ́ bí ọba. Nítorí náà èmi bẹ̀ ọ́, ìwọ ẹ̀dá pàtàkì tí í ṣe Aṣojú-Olódùmarè, bá mi wí fún Ọlọ́run Ọba wí pé kí Ó gba ìyàwó éléyìí kí ó fi fún ẹlòmíràn kí ó bá mi wá ìyàwó tí yóò mọ́ mi lára.
Eni kan wa si odo Asoju-Olodumare, nigba ti o si bere si oro i so, o ni, iwo iranse Eledaa aye, iwo iranse Eledaa orun, ba mi wi fun Olorun Oba pe, iyawo ti mo ni ko fun mi ni itelorun kan soso, iyawo naa lo tile ko n wa oju mi mora, n ko ko ni ero ati fe e. Nigba ti alakori si de ile tan nko, ko tile mo faari kan soso i se, ko ba aye iwoyi mu, aso re ko dara to, irin ese re ko gbadun, ounje re ko si lo daadaa ni ona ofun. Ko le soro jade lenu ju bee lo, gbogbo ile a maa dake minimini. Alaisan eniyan ni obinrin naa,ojoojumo ni mo n ti ile babalawo de ile babalawo. Lori gbogbo re talaka ni irandiran re, won ko ni nnkan kan. Ore mi tio n gbe eti ile mi ko ni eepinni ri, baba iyawo re ni o so o di eniyan, ti o fi owo nla duro fun un lodo Oyinbo,igba ti mo si ri toko-taya naa lai pe yii, se ni awon mejeeji fehinti si inu moto ayokele ti won n lo gege bi oba. Nitori naa emi be o, iwo eda pataki ti i se Asoju-Olodumare, ba mi wi fun Olorun Oba wi pe ki O gba iyawo eleyii ki o fi fun elomiran ki o ba mi wa iyawo ti yoo mo mi lara.